Diari Oficial de la Generalitat Valenciana


Sumari del DOGV 3462, del 26-03-1999 (1999/2328)

ORDRE de 4 de març 1999, de la Conselleria de Benestar Social, per la qual es regulen i convoquen ajudes per raó de part múltiple, adopció o acollida preadoptiva, de tres o més menors.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   3462

Data del DOGV
:   26-03-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/2328


Data del document
:   04-03-1999

Organisme emissor
:   Conselleria de Benestar Social

Tipus de document
:   Ordre

Descriptors 

:   * família nombrosa
    * adopció
    * suport econòmic
    * protecció de la família
    * maternitat

ORDRE de 4 de març 1999, de la Conselleria de Benestar Social, per la qual es regulen i convoquen ajudes per raó de part múltiple, adopció o acollida preadoptiva, de tres o més menors. [1999/X2328]
  
La Llei de la Generalitat Valenciana 5/1997, de 25 de juny, per la qual es regula el sistema de serveis socials inclou, dins de les seues responsabilitats, la de donar respostes als diferents problemes socials mitjançant l'aportació dels recursos financers, tècnics, humans i organitzatius necessaris.
  
En virtut de la mateixa llei, l'administració de la Generalitat Valenciana pot establir prestacions econòmiques individualitzades, dirigides a la família o a un nucli convivencial donat i haurà de desenvolupar reglamentàriament els seus requisits, condicions i quanties.
  
En el marc d'aquesta llei, la Generalitat Valenciana té entre els seus objectius garantir l'atenció integral de la família atenent tots els problemes que puguen incidir en el seu benestar, prevenint-los o reparant-los.
  
De la mateixa forma, li escau fomentar, en l'àmbit dels serveis socials especialitzats, les actuacions tendents a la protecció i promoció de l'estructura familiar, en considerar la família com a institució social bàsica que compleix un destacat paper en els àmbits afectiu, educatiu, econòmic i social.
  
Per atendre amb eficàcia els objectius proposats, la Conselleria de Benestar Social considera, com a mesura essencial, la dotació d'ajudes econòmiques a aquelles famílies amb fills nascuts de parts múltiples l'economia familiar de les quals es veu notablement afectada per aquest fet.
  
La Conselleria de Benestar Social té, entre altres competències, les específiques de promoció de l'adopció, tant nacional com internacional, en el marc del Conveni de La Haia, ratificat per l'Estat espanyol el 30 de juny de 1995; de la Llei 21/1987, d'11 de novembre, per la qual es modifiquen determinats articles del Codi Civil i de la Llei d'Enjudiciament Civil en matèria d'adopció; de la Llei de la Infància 7/1994, de la Generalitat Valenciana i de la Llei Orgànica 1/1996, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil.
  
En l'àmbit d'aquestes lleis, s'estableix l'adopció com un element de plena integració familiar i, l'acollida familiar preadoptiva, com una nova institució de protecció del menor.
  
Atenent al principi general que tota actuació haurà de tenir fonamentalment en compte l'interés del menor i. per tant, que la guarda dels germans es confie de forma prioritària a una mateixa persona o institució, la Conselleria de Benestar Social estima, com a mesura fonamental, la dotació d'ajudes econòmiques a aquelles famílies que adoptaren o que acolliren amb finalitat preadoptiva grups de germans, i l'economia familiar de les quals es veiera també notablement afectada.
  
Per això i fent ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana i el Decret 37/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Benestar Social
  
ORDENE
  
Títol I
  
Ajudes i subvencions
  
Article 1. Objecte de l'ajuda
  
Contribuir a atendre les dificultats que sobrevenen en una família quan es produeix l'increment en el nombre dels seus membres com a conseqüència d'un part múltiple, una adopció o una acollida preadoptiva, de tres o més menors.
  
Article 2. Beneficiaris
  
Podran sol·licitar aquestes ajudes els següents:
  
2.1. Qualsevol dels pares, per filiació natural o adoptiva, que tinguen atribuïdes les funcions relatives a l'exercici de la pàtria potestat sobre els fills/filles haguts en el part múltiple o adoptats.
  
En el cas que un dels pares haguera estat exclòs, privat o suspés en la titularitat o en l'exercici de la pàtria potestat sobre els fills o filles haguts en el part múltiple, podrà sol·licitar i ser beneficiari de l'ajuda aquell dels pares que detente les funcions relatives a l'exercici de la pàtria potestat sobre els esmentats fills o filles.
  
Si ambdós pares hagueren estat exclosos, privats o suspesos en l'exercici de la pàtria potestat, podrà ser beneficiari d'aquestes ajudes el tutor i/o guardador legal o de fet.
  
2.2. Qualsevol de les persones que acullen, amb finalitat preadoptiva, tres o més menors.
  
Article 3. Requisits
  
En qualsevol cas, per poder ser beneficiari de les ajudes s'exigeix a més el compliment dels següents requisits:
  
3.1. En el cas de part múltiple.
  
3.1.a. Que, almenys tres dels nounats fruit del part múltiple convisquen amb la persona beneficiària de l'ajuda en el moment de la sol·licitud.
  
3.1.b. L'edat màxima dels xiquets o xiquetes nounats/es en el part múltiple, serà com a màxim d'un any. Aquest any podrà ser complert durant tot el període de sol·licitud d'aquestes ajudes.
  
3.2. En el cas d'adopció o acollida preadoptiva.
  
3.2.a. Els xiquets o xiquetes adoptats o acollits, conjuntament, han de ser menors d'edat en el moment de la constitució de l'adopció o de l'acollida preadoptiva.
  
3.2.a.1. En ambdós casos, l'adopció o l'acollida preadoptiva hauran d'estar constituïts en virtut de decisió judicial ferma.
  
En el cas d'adopció internacional caldrà estar també constituïda en virtut de decisió judicial ferma, llevat dels casos en què el país on es constitueix l'adopció no siga signatari del Conveni de la Haia. En aquest supòsit, es considerarà constituïda l'adopció, als efectes d'aquesta ordre, des de l'entrada dels menors a Espanya amb l'autorització consular pertinent i la resolució d'adopció o d'acollida del país d'origen dels menors.
  
3.2.a.2. El termini màxim per poder ser beneficiari de l'ajuda, serà d'un any des de la constitució de l'adopció o l'acollida preadoptiva mitjançant una decisió judicial, excepte en els casos d'adopció internacional esmentats en el punt anterior, en els quals el termini d'un any s'estableix des de la data de l'autorització consular i la resolució d'adopció o d'acollida del país d'origen dels menors. Aquest any podrà ser complert durant tot el període de sol·licitud d'aquestes ajudes.
  
3.3. En tots els casos:
  
3.3.a. La persona beneficiària ha de ser veïna d'un municipi de la Comunitat Valenciana.
  
3.3.b. La renda per càpita anual no ha de ser superior en una vegada i mitja al salari mínim interprofessional per a 1999, en còmput anual.
  
S'entendrà per renda per càpita anual la quantitat que resulte de dividir els ingressos anuals bruts de la unitat familiar pel nombre de persones que la componen en el moment de la sol·licitud. S'entendrà per unitat familiar la determinada a aquests efectes per la normativa reguladora de l'Impost sobre la Renda de les Persones Físiques.
  
Article 4. Documentació
  
La sol·licitud es farà en el model inclòs en aquesta ordre, degudament signada i formalitzada pel sol·licitant i inclourà la següent documentació:
  
4.1. Fotocòpia compulsada o acarada del Document Nacional d'Identitat.
  
4.2. Fotocòpia compulsada o acarada del llibre de família, on s'incloguen els menors objecte de l'ajuda com a fills o filles del sol·licitant o documentació que acredita la seua tutela.
  
En els casos d'adopció o acollida familiar preadoptiva, un fotocòpia compulsada o acarada de la decisió judicial constitutiva de l'adopció o de l'acollida preadoptiva, tret dels casos d'adopció internacional que es mencionen en l'article 3.2.a.2. d'aquesta ordre, en els quals s'hi adjuntarà una còpia compulsada o acarada dels documents que s'hi mencionen.
  
4.3. Certificat d'empadronament del sol·licitant i de tots els membres de la unitat familiar.
  
En el cas de no poder certificar l'empadronament dels xiquets nascuts del part múltiple per la immediatesa del naixement, s'hi aportarà una declaració jurada del sol·licitant on s'especifique que aquests resideixen al seu domicili.
  
En el cas que algun dels menors no convisca en el domicili familiar perquè estiga ingressat en un centre hospitalari, caldrà aportar l'informe del mateix centre en què s'indique que un dels xiquets o xiquetes continua ingressat.
  
4.4. Justificació dels ingressos referida a l'exercici de 1997, que es realitzarà de la forma següent i únicament amb respecte a persones que tingueren aleshores 16 o més anys:
  
4.4.a. Amb la fotocòpia compulsada o acarada de la declaració de l'Impost sobre la Renda de les Persones Físiques de tots els convivents en el domicili (exercici 1997), que incloga tots els fulls, així com la d'ingrés o devolució degudament segellada.
  
En el supòsit que s'haja presentat una declaració complementària, caldrà aportar-la en les mateixes condicions establertes al paràgraf anterior.
  
4.4.b. Si estigué exempt de l'obligació de presentar la declaració de l'Impost sobre la Renda de les Persones Físiques de l'exercici de 1997 o no existeix aquesta, s'hi aportarà la següent documentació:
  
4.4.b.1. Certificat de l'Agència Tributària acreditatiu de no haver estat presentada.
  
4.4.b.2. Certificat de vida laboral, expedit per l'administració.
  
4.4.c. Si s'escau, també caldrà aportar una fotocòpia compulsada o acarada del conveni regulador, en cas de separació o divorci.
  
4.5. Serà obligatori acompanyar a la sol·licitud la fitxa de manteniments de tercers degudament formalitzada, segons el model adjunt, així com les dades bancàries del sol·licitant, per poder efectuar-hi el pagament de la subvenció.
  
Article 5. Import de l'ajuda
  
L'import d'aquestes ajudes serà el següent:
  
5.1. L'import de l'ajuda econòmica per raó de part múltiple serà de 200.000 pessetes per fill nascut del part múltiple, quantitat que es veurà incrementada en 25.000 pessetes per cada un dels fills haguts abans del part múltiple i, en un màxim de 100.000 pessetes per fill nascut en el part múltiple amb algun tipus de minusvalidesa.
  
5.2. L'import de l'ajuda econòmica per raó d'adopció o acollida preadoptiva de tres o més menors serà de 200.000 pessetes per cada un dels menors, que es podrà veure incrementat en un màxim de 100.00 pessetes per cada un d'aquelles en què concórrega alguna necessitat especial degudament acreditada, que supose un augment de les despeses ocasionades per aquests.
  
Article 6. Exclusions i incompatibilitats
  
No escaurà la concessió de l'ajuda als pares quan hagen estat exclosos, privats o suspesos en la titularitat o en l'exercici de la pàtria potestat.
  
Tampoc no podran atorgar-se les ajudes a les institucions públiques o privades que tinguen atribuïda la tutela o custòdia dels xiquets.
  
De la mateixa forma, la percepció d'aquesta ajuda en exercicis anteriors no serà motiu d'exclusió.
  
Article 7. Prioritats
  
Tindran preferència per a l'obtenció de les ajudes les famílies amb menor renda per càpita.
  
A igual nivell de renda per càpita hi tindran preferència els qui tinguen major nombre de fills i filles.
  
Títol II
  
Procediment
  
Capítol I
  
Iniciació del procediment
  
Article 8. Instància i lloc de presentació de les sol·licituds
  
Les persones que desitgen optar a les ajudes regulades en aquesta ordre hauran de presentar la seua sol·licitud en el Registre de la Direcció Territorial de la Conselleria de Benestar Social del seu lloc de residència, sense perjudici de poder presentar-la en els altres llocs previstos en l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
D'acord amb això, la Direcció General de la Família i Adopcions considerarà vàlides aquelles sol·licituds presentades als registres de l'administració local, amb independència que hagen formalitzat ja la seua adhesió al conveni marc entre l'administració general de l'estat i les entitats locals de la Comunitat Valenciana per a la col·laboració en la progressiva implantació del sistema intercomunicat de registres.
  
Article 9. Termini de presentació
  
Una vegada publicada aquesta ordre al Diari Oficial de la Generalitat Valenciana, el termini de presentació de sol·licituds comprendrà des de l'endemà de la publicació fins al 31 d'octubre de 1999, ambdós inclusivament.
  
Capítol II
  
Tramitació, resolució i recursos
  
Article 10. Ordenació i instrucció
  
10.1. Una vegada rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha d'emetre la resolució.
  
10.2. Quan la sol·licitud no reunisca els requisits exigits, o no s'acompanye la documentació que d'acord amb aquesta ordre siga exigible, es notificarà al sol·licitant la causa que impedeix la continuació del procediment, i es requerirà perquè en el termini de 10 dies esmene la falta o aporte els documents preceptius amb l'advertència que si no ho fa així, es considerarà que desisteix de la seua petició i s'arxivarà l'expedient sense més tràmit. Aquest tràmit es realitzarà d'acord amb el que preveu l'article 71 de la Llei 30/1992, de 26 de novembre.
  
10.3. En fase de la tramitació de l'expedient, a la vista de la documentació existent i de les obligacions que s'adquiresquen per la concessió de l'ajuda, es podran demanar informes dels organismes i entitats que s'estime oportú i efectuar les comprovacions necessàries sobre l'exactitud de tot això.
  
10.4. El termini màxim per tramitar i resoldre els expedients serà de tres mesos comptadors des de la data en què haurà tingut entrada la sol·licitud en el registre de l'òrgan competent per a la seua tramitació.
  
S'entendran desestimades aquelles sol·licituds sobre les quals no recaiga resolució expressa en l'esmentat període, a l'efecte previst per l'article 43 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 11. Comprovació de documentació
  
La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjudici de les altres responsabilitats que se'n pogueren derivar.
  
Article 12. Proposta i concessió de subvencions
  
Per a la proposta i la concessió d'aquestes ajudes se seguirà el següent:
  
Una vegada valorats els expedients, la directora o el director territorial competent remetrà la proposta de concessió i denegació d'ajudes al director general de la Família i Adopcions qui, en atenció als crèdits globals i a la data de presentació de les sol·licituds que complesquen els requisits i les condicions de la convocatòria, elevarà a la consellera de Benestar Social les oportunes propostes de resolució concedint o denegant l'ajuda sol·licitada, a fi que resolga el que s'hi escaiga.
  
Article 13. Obligacions dels beneficiaris
  
Són obligacions dels beneficiaris:
  
13.1. Comunicar a la Direcció General de la Família i Adopcions, de forma fefaent, la sol·licitud, així com l'obtenció de subvencions o ajudes amb la mateixa finalitat, procedents de qualssevol administracions o ens públics.
  
13.2. Aportar la documentació justificativa que els siga sol·licitada en relació amb la concessió de l'ajuda, així com atendre les actuacions d'inspecció que la Direcció General de la Família i Adopcions efectuarà en relació amb l'objecte de la subvenció.
  
Article 14. Modificació de la resolució de concessió
  
D'acord amb el que disposa l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Publica de la Generalitat Valenciana, tota alteracions de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà produir la modificació de la resolució de concessió.
  
Article 15. Dotació pressupostària
  
La línia de subvenció, amb càrrec al programa pressupostari 313.30 Família i Adopcions, a través de la qual es concediran les distintes ajudes i subvencions convocades en aquesta ordre és la següent:
  
Denominació: Suport famílies per raó de parts múltiples o d'adopció.
  
Projecte: 2501.
  
Línia de subvenció: 406/99.
  
Consignació pressupostària: 85.793.056 pta. (109.233'95 euros).
  
La consellera de Benestar Social, una vegada exhaurits els fons haurà de fer pública aquesta circumstància, a l'efecte de la seua desconvocatòria.
  
Article 16. Recursos
  
Contra les resolucions, expresses o presumptes, dictades per la consellera de Benestar Social, que exhaureixen la via administrativa, s'hi podran interposar els recursos admissibles en dret.
  
Títol III
  
Del pagament i justificació de les subvencions
  
Article 17. Sistema de pagament de les ajudes
  
L'ajuda s'abonarà en un únic pagament, una vegada aprovada la resolució de concessió, mitjançant una transferència bancària a nom del sol·licitant.
  
Article 18. Reintegrament de les quantitats percebudes
  
D'acord amb l'establert per l'article 47.9 del Reial Decret Legislatiu de 26 de juny de 1991, del Consell de la Generalitat Valenciana, amb el qual s'aprova el text refós de la Llei d'Hisenda Pública de la Generalitat Valenciana, escaurà el reintegrament de les quantitats percebudes i l'exigència d'interés de demora des del moment del pagament de la subvenció en els següents supòsits:
  
18.1 Obtenir subvenció sense reunir les condicions requerides per a això.
  
18.2. Incompliment de la finalitat per a la qual va ser concedida la subvenció.
  
DISPOSICIÓ ADDICIONAL ÚNICA
  
Els aspectes regulats en aquesta ordre s'aplicaran sense perjudici de totes les altres normes que regeixen el règim jurídic pressupostari de l'administració de la Generalitat Valenciana, especialment en matèria pressupostària.
  
DISPOSICIONS FINALS
  
Primera
  
S'autoritza la Direcció General de la Família i Adopcions a elaborar les instruccions de desenvolupament d'aquesta ordre.
  
Segona
  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.
  
En la seua contra es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
  
València, 4 de març de 1999
  
La consellera de Benestar Social,
  
MARCELA MIRÓ PÉREZ